អាមេរិក​​និង​អូតង់​ថា រុស្ស៊ី​កំពុង​បង្កើន​ទ័ព​នៅ​តាម​ព្រំដែន​អ៊ុយក្រែន​​ មិន​មែន​កំពុង​បន្ថយ​ភាព​តានតឹង​ទេ
អ្នក​នាំពាក្យ​ក្រសួង​ការបរទេស​អាមេរិក​ លោក​ Ned Price បាន​ក្រុម​អ្នក​សារព័ត៌មាន​ថា៖​ «ទ័ព​រុស្ស៊ី​​ដែល​កំពុង​ស្ថិត​នៅ​តាម​ព្រំដែន​ជាមួយ​អ៊ុយក្រែន មាន​កាន់​តែ​ច្រើន មិន​មែន​តិច​​ជាង​មុន​ទេ ហើយ​ពួកគេ​កំពុង​ត្រៀម​លក្ខណៈ​ដើម្បី​ប្រយុទ្ធ»។ 
វ៉ាស៊ីនតោន — ប្រទេសរុស្ស៊ីកំពុងបង្កើនកងទ័ពរបស់ខ្លួន តាមជុំវិញបណ្តោយព្រំដែនជាមួយប្រទេសអ៊ុយក្រែន បើទោះបីជាខ្លួនបានអះអាងថា បានដកកងទ័ពមួយចំនួនចេញក៏ដោយ។ នេះបើតាមការបញ្ជាក់របស់សហរដ្ឋអាមេរិក និងប្រធានអង្គការអូតង់លោក Jens Stoltenberg កាលពីថ្ងៃពុធ។ អ្នកនាំពាក្យក្រសួងការបរទេសអាមេរិក លោក Ned Price បានក្រុមអ្នកសារព័ត៌មានថា៖ «ទ័ពរុស្ស៊ីដែលកំពុងស្ថិតនៅតាមព្រំដែនជាមួយអ៊ុយក្រែន មានកាន់តែច្រើន មិនមែនតិចជាងមុនទេ ហើយពួកគេកំពុងត្រៀមលក្ខណៈដើម្បីប្រយុទ្ធ»។ នៅក្នុងកិច្ចប្រជុំជាមួយរដ្ឋមន្ត្រីការពារជាតិនៃបណ្តារដ្ឋទាំង៣០ដែលជាសមាជិករបស់អង្គការអូតង់នៅក្នុងទីក្រុងប្រ៊ុចសែល ប្រទេសប៊ែលហ្ស៊ិក លោក Stoltenberg បានថែ្លងថា៖ «យើងបានឮសញ្ញាពីទីក្រុងមូស្គូពីការត្រៀមខ្លួនរួចជាស្រេចរបស់ពួកគេ ក្នុងការបន្តកិច្ចប្រឹងប្រែងការទូតតទៅទៀត ប៉ុន្តែរហូតមកដល់ពេលនេះ យើងនៅមិនទាន់មើលឃើញពីភាពធូរស្រាលណាមួយនៅតាមបណ្តោយព្រំដែនរបស់ប្រទេសអ៊ុយក្រែននៅឡើយ។ ផ្ទុយទៅវិញ រុស្សីហាក់ដូចកំពុងបន្តបង្កើនសកម្មភាពកងទ័ពរបស់ខ្លួនទៅវិញ»។ ប្រធានទីភ្នាក់ងារស៊ើបការណ៍របស់ប្រទេសអេស្តូនី លោក Mikk Marran បានអះអាងថា ប្រទេសរុស្ស៊ីអាចបើកការវាយប្រហារដោយមានកម្រិតមួយ ទៅលើប្រទេសអ៊ុយក្រែន ដែលរួមមានដូចជាការបាញ់មីស៊ីល និងចូលគ្រប់គ្រងភូមិសាស្ត្រសំខាន់។ នៅពេលនេះ ការវាយតម្លៃរបស់យើងគឺថា រុស្ស៊ី អាចជៀសវាងការវាយប្រហារទៅលើទីក្រុងដែលមានប្រជាជនរស់នៅច្រើន ដោយសារតែត្រូវប្រើកងទ័ពច្រើន ដើម្បីគ្រប់គ្រងតំបន់ទាំងនោះ។ ប៉ុន្តែគេនៅមិនទាន់ដឹងពិតប្រាកដនៅឡើយ ថាតើទីតាំងមួយណា ដែលរុស្ស៊ីអាចនឹងធ្វើការវាយប្រហារនោះឡើយ។ នេះបើតាមលោក Marran ដែលបានថ្លែងប្រាប់ក្រុមអ្នកយកព័ត៌មាន។ មន្ត្រីសហរដ្ឋអាមេរិកនិងអ៊ុយក្រែនបាននិយាយថា គេនៅមិនទាន់មើលឃើញនូវភស្តុតាងណាមួយ ពីការដកកងទ័ពរបស់រុស្ស៊ីមួយចំនួនក្នុងចំនួនកងទ័ពដែលបានដាក់ពង្រាយប្រមាណ១សែន៥ម៉ឺននាក់ ចេញពីតំបន់ព្រំដែនភាគខាងជើង ខាងកើត និងខាងត្បូងនៃប្រទេសអ៊ុយក្រែននោះឡើយ។ ក្នុងរយៈពេលប៉ុន្មានថ្ងៃថ្មីៗ កន្លងទៅនេះ រុស្ស៊ីបានបន្ថែមកងទ័ពចំនួន៧.០០០នាក់បន្ថែម ទៀត នៅជិតព្រំដែនជាមួយអ៊ុយក្រែន។ នេះបើតាមមន្ត្រីជាន់ខ្ពស់របស់រដ្ឋបាលអាមេរិកមួយរូប ដែលបានប្រាប់ក្រុមអ្នកយកព័ត៌មាន។ រដ្ឋមន្ត្រីការបរទេសអាមេរិក លោក Antony Blinken បានប្រាប់កម្មវិធី «Good Morning America» របស់ទូរទស្សន៍ ABC ថា៖ «ជាអកុសល វាមានភាពខុសគ្នារវាងអ្វីដែលរុស្ស៊ីបាននិយាយ និងធ្វើ ហើយអ្វីដែលយើងបានឃើញនោះ គឺគ្មានការដកកងទ័ពអ្វីទេ» ៕